Diari Oficial de la Generalitat Valenciana


Sumari del DOGV 9651, del 31-07-2023 (2023/8604)

DECRET LLEI 9/2023, de 28 de juliol, del Consell, pel qual s'estableixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, en els serveis de transport terrestre competència de la Generalitat, per un període de 6 mesos des de l'1 d'agost de 2023.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2023/07/28/9/dof/vci/html**

### Dades del document

Número de DOGV
:   9651

Data del DOGV
:   31-07-2023

Secció del DOGV
:   I. DISPOSICIONS GENERALS

Número del document
:   2023/8604


Data del document
:   28-07-2023

Organisme emissor
:   Presidència de la Generalitat

Tipus de document
:   Decret llei

Anàlisi jurídica

 Descriptors 

:   * política de transports
    * legislació
    * tarifa de transport

DECRET LLEI 9/2023, de 28 de juliol, del Consell, pel qual s'estableixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, en els serveis de transport terrestre competència de la Generalitat, per un període de 6 mesos des de l'1 d'agost de 2023. [2023/8604]  
  
PREÀMBUL  
  
La invasió d'Ucraïna, per part de Rússia, iniciada el 24 de febrer de 2022, està tenint greus conseqüències des del punt de vista econòmic a nivell europeu, estatal i, en particular, en la Comunitat Valenciana. Aquest conflicte bèl·lic ha produït un major increment dels costos energètics, tensant el nivell general de preus a través del gas natural, els carburants i els aliments. Així, s'ha produït un augment abrupte i generalitzat dels costos de les matèries primeres i dels béns intermedis, afegit al que ja es produïa a conseqüència dels colls de botella en les cadenes de producció a causa de les friccions generades per la ràpida recuperació econòmica després de la pandèmia.  
  
El manteniment del conflicte bèl·lic i dels seus efectes sobre el nivell general de preus va portar al fet que s'aprovara mitjançant el Reial Decret llei 11/2022, de 25 de juny, la subvenció a les comunitats autònomes de fins a un 30 % dels preus dels títols transport multiviatge de transport públic de la seua competència entre l'1 de setembre de 2022 i el 31 de desembre de 2022. A l'efecte de la seua aplicació en la Comunitat Valenciana es va promulgar el Decret llei 9/2022, de 5 d'agost, del Consell, pel qual s'estableixen obligacions als operadors de transport públic col·lectiu terrestre per a la reducció del preu dels abonaments de transport i títols multiviatge, exclòs el bitllet d'anada i tornada, dels serveis de transport terrestre competència de la Generalitat.  
Posteriorment, es va prolongar aquesta mesura mitjançant el Reial Decret llei 20/2022, de 27 de desembre, on es van establir subvencions a les comunitats autònomes amb la finalitat de bonificar un 30 % del preu del transport públic de competència autonòmica per a aquelles comunitats que acorden una bonificació addicional del 20 %, per a continuar aplicant una bonificació total del 50 % del preu per a les persones que viatgen habitualment en els transports públics de la seua competència per un període de 6 mesos a partir de l'1 de gener de 2023, amb la possibilitat de demorar-se fins a l'1 de febrer de 2023. A l'efecte de la seua aplicació en la Comunitat Valenciana es va promulgar el Decret llei 2/2023, de 27 de gener, del Consell, pel qual s'estableixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, dels serveis de transport terrestre competència de la Generalitat, entre l'1 de febrer i el 31 de juliol de 2023.  
En el moment actual, la incertesa lligada a la duració de la guerra i a la persistència de les pressions a l'alça sobre els preus dels aliments, les matèries primeres i els béns intermedis, continua afectant de manera particular la renda disponible de les llars, especialment les més vulnerables. Per això, es fa necessari continuar incentivant el paper del transport públic col·lectiu com una de les mesures més importants per a frenar l'escalada de preus, fomentant el canvi en la mobilitat quotidiana dels ciutadans cap a un mitjà de transport més segur, fiable, còmode, econòmic i sostenible que el vehicle particular.  
  
El Reial Decret llei 5/2023, de 28 de juny, pel qual s'adopten i prorroguen determinades mesures de resposta a les conseqüències econòmiques i socials de la Guerra d'Ucraïna, de suport a la reconstrucció de l'illa de la Palma i a altres situacions de vulnerabilitat; de transposició de directives de la Unió Europea en matèria de modificacions estructurals de societats mercantils i conciliació de la vida familiar i la vida professional dels progenitors i els cuidadors; i d'execució i compliment del Dret de la Unió Europea, estableix un sistema d'ajudes directes, corresponents al segon semestre de 2023, per a proporcionar suport financer a les comunitats autònomes i entitats locals que presten servei de transport col·lectiu urbà o interurbà, així com als ens locals supramunicipals que agrupen diversos municipis, creats per normes de rang legal i que presten servei de transport públic urbà col·lectiu, que complisquen determinades condicions.  
  
Així, en el capítol III del Reial Decret llei 5/2023 s'estableix un sistema d'ajudes, amb la finalitat de bonificar un 30 % del preu del transport públic de competència autonòmica per a aquelles comunitats que acorden una bonificació addicional del 20 %, per a continuar aplicant una bonificació total del 50 % del preu per a les persones que viatgen habitualment en els transports públics de la seua competència per un període de 6 mesos que s'iniciarà a partir de l'1 de juliol de 2023, si bé podrà demorar-se fins a l'1 d'agost de 2023 si s'estableixen mecanismes de compensació o devolució d'imports a les persones viatgeres pel termini en què s'haja demorat l'inici de la mesura. A aquest efecte, s'ha optat per compensar les persones viatgeres estenent la vigència dels nous descomptes fins al 31 de gener de 2024.  
Aquest decret llei té per objecte establir un descompte del 50 % en tots els abonaments de transport i títols multiviatge existents en els serveis de transport públic col·lectiu terrestre per carretera competència de la Generalitat, entre l'1 d'agost de 2023 i el 31 de gener de 2024, exclosos els bitllets d'anada i tornada.  
La Generalitat ostenta la competència exclusiva en matèria de transports terrestres, sense perjudici del que disposen els números 20 i 21 de l'apartat 1) de l'article 149.1.15a de la Constitució Espanyola, conforme al que s'estableix en l'article 49.1.15a de l'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en relació amb el que s'estableix en l'article 148.1.5a de la Constitució Espanyola, que disposa que són competència de les comunitats autònomes «els ferrocarrils i carreteres l'itinerari de les quals transcórrega íntegrament en el territori de la comunitat autònoma i, en els mateixos termes, el transport desenvolupat per aquests mitjans o per cable».  
Concorren en aquest cas les circumstàncies d'extraordinària i urgent necessitat que, d'acord amb l'article 44.4 de l'Estatut d'Autonomia de la Comunitat Valenciana, faculten el Consell per a adoptar disposicions legislatives provisionals mitjançant decrets llei, sotmesos en tot cas a debat i votació en les Corts.  
En particular, l'extraordinària i urgent necessitat deriva de la necessitat de complir amb els termes i terminis per a l'aplicació dels descomptes en el preu dels abonaments i títols multiviatge en els serveis de transport de competència de la Generalitat que estableix el Reial Decret llei 5/2023, de 28 de juny, a partir de l'1 d'agost de 2023, al mateix temps que es dona continuïtat a la vigència dels descomptes que es van establir en el Decret llei 2/2023, de 27 de gener, del Consell.  
D'acord amb el que es disposa en l'article 59 de la Llei 1/2022, de 13 d'abril, de transparència i bon govern de la Comunitat Valenciana, aquest decret llei s'ajusta als principis de bona regulació normativa. D'igual manera, es compleix amb el principi de necessitat que ha quedat plenament justificat. Igualment, es dona compliment als principis de proporcionalitat, seguretat jurídica i eficiència, i es destaca que les mesures que incorpora són congruents amb l'ordenament jurídic i incorporen la millor alternativa possible atesa la situació d'excepcionalitat, en contindre la regulació necessària i imprescindible per a la consecució dels objectius prèviament esmentats.  
  
Quant al principi de transparència, vista la urgència per a l'aprovació d'aquesta norma, s'exceptuen els tràmits de consulta pública i d'audiència i informació públiques, de conformitat amb l'article 133.4 de la Llei 39/2015, d'1 d'octubre.  
Per tot això i en virtut de les atribucions conferides per l'article 44.4 i 49.1.15a de l'Estatut d'Autonomia de la Comunitat Valenciana, l'article 58 de la Llei 5/1983, de 30 de desembre, del Consell, a proposta de la consellera de Medi Ambient, Aigua, Infraestructures i Territori, amb la deliberació prèvia del Consell, en la reunió del 28 de juliol de 2023,  
  
  
DECRETE  
  
Article 1. Objecte  
Constitueix l'objecte d'aquesta norma l'establiment de les obligacions dels operadors de transport públic col·lectiu terrestre per carretera competència de la Generalitat per a implantar un percentatge de descompte del 50 % en el preu de determinats títols de viatge existents en els serveis que presten, per al seu cofinançament amb les ajudes a la Comunitat Valenciana que disposa el Reial Decret llei 5/2023, de 28 de juny.  
Queden exclosos de l'àmbit del present decret llei els serveis públics de transport per carretera de Metrobús gestionats per l'Autoritat de Transport Metropolità de València, que es regiran per les disposicions que aquesta adopte.  
  
Article 2. Obligació de reducció temporal del preu dels abonaments de transport i dels títols multiviatge en les concessions de transport regular de viatgers per carretera competència de la Generalitat  
Els concessionaris de transport regular de viatgers per carretera competència de la Generalitat, qualsevol quina siga la situació administrativa de la concessió, hauran d'implantar una reducció temporal del preu en un percentatge d'un 50 % dels abonaments de transport i títols multiviatge, exclòs el bitllet d'anada i tornada, per al període comprés entre l'1 d'agost de 2023 i el 31 de gener de 2024, complint amb els límits que s'indiquen en l'article 3 del present decret llei.  
  
Article 3. Límits  
Els concessionaris aplicaran la reducció temporal del preu tenint en compte els següents límits:  
a) Els abonaments de transport i els títols multiviatge de més de dos viatges objecte de bonificació hauran de vendre's entre l'1 d'agost de 2023 i el 31 de gener de 2024.  
b) En el cas de títols de transport que s'adquirisquen mitjançant sistemes de targetes moneder o equivalents, en els quals el sistema de tarifes aplica reduccions en el preu dels bitllets a mesura que s'incrementa el seu ús i s'acumula el nombre de viatges efectuat, hauran d'aplicar un descompte en el seu sistema tarifari equivalent al que es disposa en l'article 2.  
c) Els títols de transport multiviatge orientats a l'ús turístic o un ús no recurrent queden exclosos de la reducció temporal.  
d) En els abonaments de transport de caràcter anual que hagen sigut adquirits amb anterioritat a l'entrada en vigor del present decret llei, el concessionari podrà habilitar un sistema per a permetre la devolució a la persona usuària de la part proporcional que corresponga al 50 % corresponent al període d'aplicació de la reducció temporal entre l'1 d'agost de 2023 i el 31 de gener de 2024.  
e) L'adquisició dels títols de viatge amb import reduït podrà realitzar-se per la persona usuària en el període de temps establit en l'article 2, i podrà fer ús d'aquests fins al 29 de febrer de 2024. Els concessionaris garantiran el correcte ús dins del període efectiu, evitant qualsevol situació d'abús, i es podrà limitar el nombre de títols adquirits a preu reduït en una mateixa operació de venda fins a un títol o per persona mentre aquesta persona siga posseïdora de títols adquirits prèviament sense haver validat cap viatge.  
f) La reducció temporal del 50 % del preu dels abonaments de transport i els títols multiviatge s'aplicarà respecte al preu habitual a 31 de juliol de 2023. Aquest descompte s'aplicarà sobre el preu final que abona la persona usuària, inclòs l'IVA, i s'admetrà un xicotet arrodoniment, per excés o per defecte, fins a la fracció de 10 cèntims més pròxima.  
A aquest efecte, es considerarà el preu habitual a 31 de juliol de 2023 el corresponent a la tarifa autoritzada en aqueix moment sense aplicar les reduccions temporals que disposa el Decret llei 2/2023, de 27 de gener, del Consell.  
Sobre les tarifes d'adquisició dels suports aprovades per la Generalitat no s'aplicaran els descomptes.  
  
Article 4. Obligació d'informació  
1. A fi de complir les obligacions d'informació de la Generalitat, com a beneficiària de les ajudes, que estableix el Reial Decret llei 5/2023 i la seua normativa de desenvolupament, els concessionaris hauran de proporcionar a la direcció general competent en matèria de transports la següent informació:  
a) El nombre total de viatges de la concessió.  
b) El nombre total de viatges acollits a descompte diferenciant per cada abonament i títol multiviatge.  
c) Nombre d'abonaments i títols multiviatge venuts amb el descompte.  
d) La comparació d'aquesta informació respecte a la del mateix període de referència disponible dels anys 2019, 2020, 2021 i 2022.  
El període de referència per a aquesta informació serà de mesos naturals a partir de l'1 d'agost de 2023, fins que finalitze el període d'aplicació de la reducció temporal del preu establit en l'article 2. Abans del dia 10 de cada mes s'enviarà la informació relativa al mes anterior.  
  
Junt amb la remissió de la informació, els concessionaris hauran d'indicar si apliquen un descompte addicional a l'establit en el present decret llei que siga finançat per altres departaments o administracions públiques.  
2. Transcorregut el termini establit de presentació de la informació a què obliga aquest article sense haver-se presentat aquesta per part d'un concessionari, o quan s'aprecie l'existència de defectes corregibles en la informació presentada, es requerirà a aquest perquè en el termini improrrogable de cinc dies siga presentada o, si és el cas, corregida.  
  
En tot cas, la falta de presentació o esmena de la informació a què obliga el present article podrà comportar la pèrdua del dret a la percepció de les compensacions establides en l'article 6 d'aquest decret llei per als períodes en què s'incomplisca i a l'exigència de responsabilitats, de conformitat amb el que es disposa en la Llei 16/1987, de 30 de juny, d'ordenació dels transports terrestres, en relació amb el que es disposa en l'article 97 de la Llei 6/2011, d'1 d'abril, de mobilitat de la Comunitat Valenciana.  
3. Els concessionaris hauran d'aportar la informació de la venda i utilització dels títols a la qual es refereix l'apartat anterior referida a cada concessió mitjançant declaració responsable que es presentarà de manera telemàtica en la seu electrònica de la Generalitat (https://sede.gva.es), apartat «serveis en línia», seleccionant el tràmit corresponent, a través de la següent URL:  
https://www.gva.es/es/proc22902.  
La presentació de la informació obligatòria prevista en aquest article, fins que no es dicte una nova resolució per la persona titular de la direcció general competent en matèria de transport, es realitzarà en els termes establits en la Resolució de 27 de setembre de 2022, de la Direcció General d'Obres Públiques, Transport i Mobilitat Sostenible, per la qual s'estableix el procediment per a la presentació de la informació sobre la utilització dels títols de transport durant la vigència de la reducció temporal de tarifes establides a l'empara del Decret llei 9/2022 en relació amb el Reial Decret llei 11/2022.  
  
4. Així mateix, la direcció general competent en matèria de transports podrà modificar mitjançant una resolució el contingut, període de referència, dates i mitjans per a l'enviament de la informació.  
  
Article 5. Compatibilitat  
Les mesures de suport són compatibles i acumulables amb qualsevol subvenció o ajuda que puga concedir-se a les persones usuàries del transport amb la finalitat de reduir el preu final de l'abonament de transport o del títol multiviatge expedits pels concessionaris.  
No obstant això, els concessionaris estaran obligats a comunicar a la Generalitat la percepció d'aquesta subvenció o ajuda, amb indicació del departament o administració pública atorgant, percentatge de descompte addicional i els títols de transport i serveis sobre els quals s'aplica.  
  
  
Article 6. Certificat i finançament  
1. La Generalitat haurà de compensar, amb caràcter indemnitzatori, els concessionaris de transport regular de viatgers per carretera, qualsevol quina siga la situació administrativa de la concessió, que realitzen els descomptes efectius, almenys pels menors ingressos obtinguts durant els sis mesos d'aplicació del descompte del 50 %, els costos d'implementació de la mesura i els costos financers en què pogueren haver incorregut, sempre que s'hagen aplicat dins dels límits establits en l'article 3 i s'haja complit amb les obligacions d'informació que disposa l'article 4 del present decret llei.  
No es tindrà dret a compensació pels menors ingressos que siguen deguts a:  
a) Descomptes que no arriben al 50 % del preu, aplicant els xicotets arrodoniments que s'estableixen en l'apartat f de l'article 3 del present decret llei.  
b) Descomptes que superen el 50 % del preu, en la part que excedisca del descompte del 50 %, aplicant els xicotets arrodoniments que s'estableixen en l'apartat f de l'article 3 del present decret llei.  
2. Cada concessionari, sense perjudici de la situació administrativa en la qual es trobe la concessió, presentarà un certificat de la reducció d'ingressos per l'aplicació del descompte per al conjunt de serveis a què es refereix l'article 2, per al període semestral en què s'aplique, mitjançant declaració responsable que es presentarà de manera telemàtica en la seu electrònica de la Generalitat (https://sede.gva.es), apartat «serveis en línia», seleccionant el tràmit corresponent, a través de la següent URL:  
https://www.gva.es/es/proc25557  
El certificat de la reducció d'ingressos a emetre per l'empresa concessionària es referirà a cada concessió, diferenciant per tipus d'abonament i títol multiviatge, i desagregant la informació per a cadascun dels mesos naturals en els quals s'ha aplicat la reducció de preus, per al període semestral d'aplicació de la reducció temporal de preus.  
  
A aquest fi, mitjançant una resolució de la direcció general competent en matèria de transports es determinarà l'obertura i el termini per a la presentació de les certificacions, que haurà d'acabar abans que finalitze el mes de maig de 2024, i posarà a la disposició dels concessionaris els models que contindran les dades que sostenen el certificat de la reducció d'ingressos.  
3. La quantia corresponent serà liquidada als concessionaris directament per la Generalitat, i s'incrementarà la quantitat en un 10 % addicional pels costos de gestió i financers. A aquest efecte, es dictarà resolució de la persona titular de la conselleria competent en matèria de transports.  
4. El finançament de la reducció del preu dels abonaments de transport i títols multiviatge es realitzarà a través de les ajudes directes al transport públic terrestre, urbà i interurbà aprovades pel Reial Decret llei 5/2023, de 28 de juny, i en la part que excedisca d'aquestes la Generalitat finançarà amb fons propis l'import necessari addicional; s'hauran de tramitar i aprovar les modificacions pressupostàries que, si escau, resulten necessàries per a dotar l'aplicació pressupostària 27.45.84.268.12.4.  
  
  
DISPOSICIONS ADDICIONALS  
  
Primera. Validesa dels títols adquirits amb anterioritat a l'entrada en vigor del present decret llei  
Les persones usuàries que hagueren adquirit amb anterioritat a l'entrada en vigor d'aquest decret llei abonaments de transport o títols multiviatge amb preus reduïts en un 50 % conforme al que es disposa en l'article 2 del Decret llei 2/2023, de 27 de gener, del Consell, podran continuar fent ús d'aquests títols de transport fins al 29 de febrer de 2024.  
  
Segona. Reduccions temporals de tarifes en el sistema TAM d'Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant  
  
Les tarifes i condicions per a l'aplicació de la reducció temporal del preu en un percentatge del 50 % en els abonaments de transport i títols multiviatge, exclòs el bitllet i tornada, del sistema TAM d'Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant, seran les establides mitjançant resolució de la persona titular de la conselleria competent en matèria de transports, i no els serà aplicable el que es disposa en l'article 3 del present decret llei.  
Per als serveis de transport públic per carretera d'ús general de competència de la Generalitat del sistema TAM d'Alacant i del transport metropolità de la Plana a Castelló, s'indemnitzarà els concessionaris per la reducció d'ingressos d'acord amb el que es disposa en el present decret llei.  
  
  
DISPOSICIONS FINALS  
  
Primera. Habilitació per al desenvolupament reglamentari  
El Consell podrà dictar totes les disposicions que siguen necessàries per al desenvolupament, execució i compliment del que es disposa en el present decret llei. Així mateix, la persona titular de la conselleria competent en matèria de transports podrà dictar tots els actes i disposicions reglamentàries que siguen necessaris en aquells supòsits en els quals aquest decret llei atribueix expressament la competència a la Conselleria, conforme a la Llei 5/1983, de 30 de desembre, del Consell.  
  
Segona. Entrada en vigor.  
El present decret llei entrarà en vigor l'endemà de la seua publicació en el Diari Oficial de la Generalitat Valenciana.  
  
València, 28 de juliol de 2023  
  
El president de la Generalitat  
CARLOS MAZÓN GUIXOT  
  
La consellera de Medi Ambient, Aigua,  
 Infraestructures i Territori  
SALOMÉ PRADAS TEN


Còpia Permalink ELI